KIRJALLINEN KYSYMYS P-2297/99 esittäjä(t): Dorette Corbey (PSE) komissiolle. Kaasunporausta Waddenzeessä.



Virallinen lehti nro 225 E , 08/08/2000 s. 0091 - 0092



KIRJALLINEN KYSYMYS P-2297/99 esittäjä(t): Dorette Corbey (PSE) komissiolle (29. marraskuuta 1999) Aihe: Kaasunporausta Waddenzeessä Alankomaiden hallitus on nimittänyt Waddenzeen luonnonpuiston luontotyyppidirektiivin 92/43/ETY(1) mukaiseksi erityisten suojelutoimien alueeksi (suojeltu alue). 1. Onko komissio tietoinen siitä, että Alankomaiden hallitus on aikeissa sallia tilapäisen kaasunporauksen Waddenzeessä? 2. Onko komissio tietoinen siitä, että asiantuntijoiden (mm. ympäristövaliokunnan vuonna 1996 tekemä ympäristövaikutusten arviointi) mukaan kaasunporaus voi aiheuttaa ainutlaatuiselle Waddenzeen luonnonpuistolle merkittäviä haittoja? Onko komissio samaa mieltä asiantuntijoiden kanssa? 3. Onko komissio samaa mieltä tämän kysymyksen esittäjän kanssa siitä, että kaasunporaus on vastoin niitä suojeluvelvoitteita, jotka luontotyyppidirektiivin mukaisesti koskevat tätä luonnonpuistoa? Onko komission mielestä tässä kysymys sellaisesta erittäin tärkeästä yleisen edun kannalta pakottavasta syystä, joka luontotyyppidirektiivin mukaan voisi oikeuttaa kaasunporauksen Waddenzeessä? Onko komissio tietoinen olemassa olevista Waddenzeen kaasunporauksen vaihtoehdoista? 4. Onko komissio sitä mieltä, että Alankomaiden hallituksen 5. marraskuuta de facto -esittämä uusi selvitys siitä, aiheuttaako esitetty kaasunporaus korjaamatonta vahinkoa on ehdottoman välttämätön, ottaen huomioon, että asiaa on selvitetty jo useasti aiemmin? Miten komissio arvioisi tuollaista selvitystä peruuttamattomasta vahingosta, ottaen huomioon, että luontotyyppidirektiivin kohdassa 6.3 puhutaan merkittävistä seurauksista? (1) EYVL L 206, 22.7.1992, s. 7. Margot Wallströmin komission puolesta antama vastaus (16. joulukuuta 1999) 1. Komission lehtiartikkeleiden ja muiden tiedotusvälineiden kautta saamien tietojen mukaan Alankomaiden hallitus on päättänyt sallia maakaasuporauksen Waddenzeessä tietyin ehdoin. Komission käytössä olevien tietojen mukaan Alankomaiden parlamentin on kuitenkin käsiteltävä kyseinen päätös ennen sen täytäntöönpanoa. 2. Komissiolla ei ole tietoa asiasta, joten se ei voi lausua tällä hetkellä mielipidettään siitä, miten kyseinen poraus vaikuttaa luonnon kannalta tärkeään Waddenzeen alueeseen. 3. Waddenzeetä on suojeltava luonnonvaraisten lintujen suojelusta 2 päivänä huhtikuuta 1979 annetussa neuvoston direktiivissä 79/409/ETY(1) tarkoitettuna erityisenä suojelualueena sekä luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetussa neuvoston direktiivissä 92/43/ETY tarkoitettuna erityisten suojelutoimien alueena. Niiden vähäisten tietojen perusteella, jotka komissiolla on käytettävissään, komission mielestä olisi suoritettava direktiivin 92/43/ETY 6 artiklan 3 kohdassa tarkoitettu arviointi, mikäli sellaista ei ole vielä tehty. Kyseiseen arviointiin tulisi sisällyttää myös pitkäaikaisvaikutukset. Erityisesti olisi otettava huomioon ennalta varautumisen periaate. Jos arviointi osoittaa, että porauksella on kielteisiä vaikutuksia, sovelletaan direktiivin 6 artiklan 4 kohtaa. Tämä merkitsee sitä, että Alankomaiden viranomaisten on osoitettava, ettei poraukselle ole mitään muuta vaihtoehtoa ja että poraus on suoritettava yleisen edun kannalta pakottavista syistä. Jos voidaan osoittaa, että hankkeella on kielteisiä vaikutuksia, ennen porausta on toteutettava direktiivin 92/43/ETY 6 artiklan 4 kohdassa tarkoitettuja korvaavia toimenpiteitä sen varmistamiseksi, että Natura 2000:n yleinen kokonaisuus säilyy yhtenäisenä. 4. Parlamentin jäsentä pyydetään katsomaan edellä olevaa kohtaa 3. Komissio haluaa vielä huomauttaa, että 6 artiklan 3 kohdan ilmaisulla merkittävä vaikutus ei tarkoiteta vain peruuttamatonta vaikutusta, vaan se on ymmärrettävä laajemmin. (1) EYVL L 103, 25.4.1979.